După mai bine de trei săptămâni de vot intens, Federația Internațională de Handbal (IHF) a dezvăluit câștigătorii celor patru premii IHF World Player of the Year 2023. La masculin s-a impus danezul Mathias Gidsel, în timp ce la feminin norvegianca Henny Reistad a câștigat duelul cu franţuzoaica Estelle Nze Minko.
Dacă până acum, jucătorii nominalizaţi de IHF erau votaţi doar de fani, începând cu această ediţie a anchetei, votul fanilor contează doar o treime, o altă treime rezultând din voturile antrenorilor care şi-au condus echipele la Campionatele Mondiale, în timp ce o altă treime provine din votul Comisiei tehnice şi metodice (CCM) a IHF.
Masculin
La masculin, Mathias Gidsel (Fuchse Berlin) a fost votat în proporţie covârşitoare de către două categorii, obţinând victoria în faţa francezului Ludovic Fabregas.
Interul dreapta de 25 de ani, campion mondial cu naţionala Danemarcei în 2021, a fost ales în echipa ideală a competiţiei. A fost ales cel mai bun jucător al turneului olimpic de la Tokyo (2021), dar şi al Campionatului Mondial din 2023, al cărui golgheter a fost. În 2023, cu echipa de club a câştigat EHF European League, berlinezii clasându-se pe locul secund la 2023 IHF Men's Super Globe.
Gidsel este al treilea jucător danez care obţine trofeul IHF, după Mikkel Hansen (2011, 2015, 2018) şi Niklas Landin (2019, 2021).
Feminin
Situaţia a fost similară şi la premiul feminin, pe care Henny Reistad l-a câştigat, în duelul cu franţuzoaica Estelle Nze Minko.
Reistad (Team Esbjerg), care a debutat în echipa naţională în 2018, a fost una dintre cele mai consistente jucătoare, având deja două finale consecutive de Campionat Mondial, în 2021 (medaliată cu aur în Spania) şi 2023 (argint la turneul desfăşurat în Danemarca, Norvegia şi Suedia).
Reistad este a şaptea jucătoare norvegiană care câştigă trofeul IHF, după Trine Haltvik, Cecilie Leganger, Gro Hammerseng, Linn-Kristin Riegelhuth, Heidi Loeke şi Stine Bredal Oftedal.
Cei mai buni tineri jucători ai anului 2023
Trofeul pentru cea mai bună tânără jucătoare a anului a revenit franţuzoaicei Lena Grandveau (Neptunes de Nantes), una dintre contracandidatele sale fiind cehoaica Charlotte Cholevova (SCM Râmnicu Vâlcea).
La masculin, cel mai bun tânăr jucător a fost ales feroezul Elias Ellefsen a Skipagotu (THW Kiel), în dauna germanului Juri Knorr (Rhein-Neckar Lowen).